
Okosotthon rendszerek sérülékenysége a Mesterséges Intelligencia korában

Kulcsszavak: okosotthon, tudatosság, sérülékenység, hírszerzés, oktatás
Kutatásom az okosotthon rendszerek sérülékenységét vizsgálja, kiemelve azok legfőbb jellemzőit és működését mind szoftveres, mind hardveres szempontból. A dolgozat bevezetéseként több hipotézist fogalmaztam meg, amelyeket a kutatás során alátámasztottam.
Fő hipotézisem szerint az okosotthon rendszerek elleni támadások kivédhetőek lennének, ha megfelelően kezeljük az eszközöket és a hálózatokat. A tudatosság kulcsfontosságú, hiszen már az eszközök használata előtt fontos megérteni azok működését. Sajnos tapasztalataim szerint ez sok esetben hiányzik, mivel az emberek hajlamosak szakemberekre bízni a problémák megoldását.
Egy másik hipotézisem az volt, hogy az okosotthon rendszerek támogathatják a kínai társadalmi kreditrendszer működését. Az adatok gyűjtése által ezek a rendszerek részletes képet adhatnak egy személy szokásairól és eszközhasználati mintáiról. Mivel Kínában a személyes adatok védelme kevésbé prioritás, ezek a rendszerek komoly lehetőségeket rejtenek a kreditrendszer továbbfejlesztésére.
Kutatásomban a digitális kompetencia nélkülözhetetlenségét vizsgáltam. Nélküle már szinte lehetetlen hatékonyan használni ezeket a technológiákat, hiszen a modern rendszerek működése egyre kevésbé igényel emberi beavatkozást. Noha szakemberek elvégezhetik ezeket a feladatokat, számuk jelenleg korlátozott, éppen ezért elengedhetetlen, hogy a felhasználók is tisztában legyenek saját rendszereik működésével.
Bemutattam több napjainkban használatban lévő okosotthon rendszert és a rájuk leselkedő veszélyeket. Részletesen elemeztem a különböző szenzorok hiba lehetőségeit és a potenciális támadási felületeket. Ezek alapján megoldási javaslatokat fogalmaztam meg, amelyekkel a hibalehetőségek jelentősen csökkenthetők. Több, a közelmúltban történt esetet is ismertettem, hogy rávilágítsak a hálózatokban rejlő veszélyekre.
Különös jelentőséget tulajdonítok annak, hogy kutatásom révén egy magyar nyelvű forrás jött létre ebben a témában, amely eddig szinte teljesen hiányzott. Ezért érzem, hogy munkám nemcsak releváns, hanem újszerű is. Az okosotthon rendszerek tömeges elterjedésével egyre égetőbb problémákra hívtam fel a figyelmet, különösen az oktatás és a tudatos felhasználás fontosságára.



